KIRJALLINEN KYSYMYS P-0358/01 esittäjä(t): Arlindo Cunha (PPE-DE) komissiolle. Viinistä tislaaminen Portugalissa.



Virallinen lehti nro 235 E , 21/08/2001 s. 0164 - 0165



KIRJALLINEN KYSYMYS P-0358/01 esittäjä(t): Arlindo Cunha (PPE-DE) komissiolle (8. helmikuuta 2001) Aihe: Viinistä tislaaminen Portugalissa Ensimmäinen elokuuta voimaan tullut viinikaupan yhteinen markkinajärjestely (YMJ) on muuttanut oleellisesti tislaustoiminnan sääntöjä ja toimintatapoja. Aikaisemmin käytettiin niin sanottua esitislausta, joka jaettiin tasapuolisesti jäsenmaiden kesken viinin kokonaisylijäämän perusteella. Tislaus tehtiin perinteisesti joulukuussa. Uudessa asetuksessa kokonaisylijäämään perustuvasta järjestelmästä luovuttiin, ja esitislaus korvattiin viinien vapaaehtoisella tislauksella väkijuomien tuotantoa varten. Toimenpide on automaattinen järjestelmään osallistujille ja alkaa heti 1. syyskuuta. Portugalin viranomaiset ja tislaamot eivät ottaneet ajoissa huomioon näitä suuria muutoksia ja, kuten komission tiedossa on, Portugali jäi yhteensä 12 miljoonan hehtolitran viinitislekiintiön ulkopuolelle. Mielestäni on kolme tärkeää syytä, joiden takia tämä epäoikeudenmukainen tilanne on korjattava. Ensiksi on huomattava syvä epätasapaino, jonka uudet säännöt ovat tuoneet mukanaan Euroopan unioniin, jossa vain 2 jäsenvaltiota käyttää 96 prosenttia viinitislekiintiöstä. Toiseksi Portugalille on elintärkeätä tuottaa alkoholia vahvojen viinien, erityisesti portviinin valmistukseen. Kolmanneksi tämän uuden viinintuotantopolitiikan noudattamisen ensimmäisenä vuotena viinialalla on ilmennyt tiedonpuutetta, joka oikeuttaa toimien joustavamman soveltamisen. - Hyväksyykö komissio Portugalin hakemukset (noin 450 000 hehtolitraa) ja millä ehdoilla? - Aikooko komissio harkita uudelleen tätä osaa uusista tislaussäännöistä ja palauttaa tasapuoliset jakoperusteet viiniä tuottavien jäsenmaiden kesken? Franz Fischlerin komission puolesta antama yhteinen vastaus kirjallisiin kysymyksiin E-0253/01 ja P-0358/01 (12. maaliskuuta 2001) Viinintislaus juotavaksi tarkoitetun alkoholin markkinoita varten aloitettiin 1. syyskuuta 2000. Kyseisen toimenpiteen soveltamista koskevissa säännöissä määrätään ankarista perusteista, joiden täyttyessä komission on keskeytettävä kyseinen tislaaminen tai sovittava tislauksen vähentämistä koskevista määristä. Tällaisia perusteita ovat erityisesti talousarviosta myönnettyjen määrärahojen ylittyminen ja tällaisten määrärahojen ylittymisen tai juotavaksi tarkoitetun alkoholin liikatarjonnan riski. Nämä edellytykset täyttyivät joulukuun 2000 alussa, ja tämän vuoksi komissio keskeytti toimenpiteen seuraavan viinivuoden alkuun asti. Komissio voi todellakin vahvistaa, että kahden jäsenvaltion tuottajat ja tislaajat olivat sopineet suurimmasta osasta toimenpiteen yhteydessä käytettävissä olevien määrien tuotannosta, mutta myös kahden muun jäsenvaltion toimijat ovat tehneet sopimuksia, jotka kattavat huomattavan osan maan pöytäviinin tuotannosta. Komissio pahoittelee sitä, että Portugalin viinin- ja alkoholintuottajat eivät ole voineet osallistua kyseiseen toimenpiteeseen, joka oli avoinna kaikille Euroopan tuottajille. Se ymmärtää, että uuden toimenpiteen ensimmäinen soveltamisvuosi on hankala ajanjakso kaikille toimijoille. Komissio huomauttaa kuitenkin, että siltä osin kuin on kysymys vaatimuksesta tarkistaa kyseistä tislaamista koskevat säännöt ja palata käytäntöön, jonka mukaan kullekin jäsenvaltiolle myönnetään määräraha tislattavia määriä varten, kyseisestä vanhasta säännöksestä luopuminen oli yksi tärkeimmistä viinin yhteisen markkinajärjestelyn vuonna 1999 aloitettua uudistusta koskevista tekijöistä. Tarkoituksena oli mukauttaa viinin yhteistä markkinajärjestelyä koskevat säännökset markkinoiden tarpeisiin ja yhteisön, erityisesti yhtenäismarkkinoiden kehitykseen entistä paremmin. Komissio toivoo parlamentin jäsenten kiinnittävän huomiota siihen, että jos jonkin jäsenvaltion tai jonkin tietyn viinialueen viinimarkkinoilla ilmenee vakavia ongelmia, viinin yhteiseen markkinajärjestelyyn sisältyvä väline eli tislaustoimenpide soveltuu aiempaa paremmin tämänkaltaisten tilanteiden korjaamiseen. Komissio otti huomioon Portugalin tämänhetkisen tilanteen, jota myös parlamentin jäsenet kuvaavat, ja antoi viinin hallintokomitealle 15. helmikuuta 2001 asetusluonnoksen, jonka mukaan Portugalin viinien tislaus voidaan aloittaa 450 000 hehtolitran osalta. Hankkeeseen suhtauduttiin myönteisesti, ja sitä ryhdytään soveltamaan 5. maaliskuuta 2001 alkaen.